En aquest espai trobareu la informació de tràmits municipals relacionats amb l'activitat empresarial i l'accés a la seva tramitació.
En la posada en marxa d'una activitat empresarial és fonamental saber quins són els tràmits municipals que haurem de realitzar.
Els tipus de tràmits requerits per l'Administració dependrà del risc que comporti l'activitat que es vulgui realitzar.
D'acord amb aquest criteri ens trobem amb tres tipus d'activitats que tenen diferents tipus d'intervenció per part de l'Administració.
En aquesta imatge podeu veure aquesta informació esquematitzada.
També podeu consultar el detall de les activitats afectades per la Llei de Simplificació en aquesta taula.
Una activitat econòmica és innòcua quan, amb caràcter general, per les seves característiques no produeix molèsties significatives ni cap afectació considerable al medi ambient, la seguretat de les persones ni els béns.
Les activitats econòmiques innòcues són les incloses en l'annex I de la Llei 16/2015, de 21 de juliol, de simplificació de l'activitat administrativa de l'Administració de la Generalitat i dels governs locals de Catalunya i d'impuls de l'activitat econòmica.
Inici d'activitat: aquestes activitats estan subjectes a declaració responsable; el titular, o la persona que el representi, ha de posar en coneixement de l'Administració pública competent l'inici d'una determinada activitat mitjançant la presentació d'una declaració responsable en la qual ha de declarar, sota la seva responsabilitat, que compleix els requisits establerts per la normativa vigent per a accedir a l'exercici de l'activitat, que disposa d'un certificat tècnic justificatiu de complir-los i que es compromet a mantenir-ne el compliment durant la vigència de l'exercici de l'activitat.
Efectes: la presentació de la declaració habilita de manera immediata per a l'exercici de l'activitat, el titular no ha d'esperar la resposta de l'Administració.
Descarregueu-vos el certificat per a fer la declaració responsable de les activitats econòmiques innòcues.
Una activitat econòmica és de baix risc quan, per les seves característiques, pot produir alguna molèstia poc significativa o té una incidència molt baixa sobre el medi ambient, la seguretat de les persones o els béns.
Les activitats econòmiques de baix risc són les incloses en l'annex II de la Llei 16/2015, de 21 de juliol, de simplificació de l'activitat administrativa de l'Administració de la Generalitat i dels governs locals de Catalunya i d'impuls de l'activitat econòmica.
Inici d'activitat: aquestes activitats estan subjectes al règim de comunicació prèvia; el titular, o la persona que el representi, ha de posar en coneixement de l'Administració pública competent l'inici de l'activitat mitjançant una comunicació prèvia, que ha d'anar acompanyada del projecte tècnic justificatiu del compliment dels requisits establerts per la normativa vigent per a accedir a l'exercici de l'activitat signat per un tècnic competent, i del certificat del tècnic competent que sigui responsable de la posada en funcionament de l'activitat
Efectes: la presentació de la comunicació prèvia habilita de manera immediata per a l'exercici de l'activitat, el titular no ha d'esperar la resposta de l'Adminsitració.
Una activitat econòmica es considera de risc important en matèria d'incendis, quan aquesta estigui inclosa en els annexos 1 o 2 de la Llei 3/2010, de 18 de febrer de prevenció i seguretat en matèria d'incendis en establiments, activitats, infraestructures i edificis
Aquestes activitats estan subjectes a la sol·licitud d'un informe previ en matèria d'incendis.
Efectes: Es tracta d'una intervenció prèvia que fa l'administració i la presentació d'aquest informe previ no habilita per l'exercici de l'activitat, el titular o la persona que el representi, haurà d'esperar l'obtenció de l'informe favorable de l'administració i que alguna de les entitats col·laboradores faci l'acte de comprovació en matèria d'incendis i n'emeti el certificat.
Tot seguit, l'empresa haurà de fer la comunicació prèvia corresponent.
Podeu consultar la Taula de classificació de la Llei de Simplificacio + Incendis + LPCA + Espectacles per conèixer quins tràmits municipals estan associats a les activitats no afectades per la Llei de Simplificació, és a dir que no són innòcues o de baix risc.
Podeu fer també una consulta prèvia de classificació de l'activitat al vostre ajuntament, en el cas que aquest s'hagi adherit a la Finestreta Única Empresarial.